Prop. 53 LS

(2017–2018)
Proposisjon til Stortinget (forslag til lovvedtak og stortingsvedtak)

Endringer i forbrukermerkeloven og samtykke til godkjenning av EØS-komiteens beslutning nr. 28/2018 av 9. februar 2018 om innlemmelse i EØS-avtalen av forordning (EU) 2017/1941 om EU-miljømerket

Tilråding fra Barne- og likestillingsdepartementet 23. mars 2018, godkjent i statsråd samme dag. (Regjeringen Solberg)

Dokumentet på regjeringen.no

1 Proposisjonens hovedinnhold

Barne- og likestillingsdepartementet fremmer i denne proposisjonen forslag til endringer i lov om merking av forbruksvarer mv. (forbrukermerkeloven) § 9 første ledd, ved at kommisjonsforordning (EU) 2017/1941 føyes til.

EØS-komiteen vedtok ved beslutning nr. 28/2018 av 9. februar 2018 å innlemme i EØS-avtalens vedlegg XX (miljø) kommisjonsforordning (EU) 2017/1941 om endring av vedlegg II til europaparlaments- og rådsforordning (EF) nr. 66/2010 om EU-miljømerket. Endringen i forordning (EF) nr. 66/2010 (miljømerkeforordningen) innebærer at EU-kommisjonen kan gi instrukser om den nærmere utformingen og anvendelsen av EU-miljømerket i en særskilt veileder.

Beslutningen om å innlemme forordning (EU) 2017/1941 i EØS-avtalen ble gitt med forbehold om Stortingets samtykke, jf. Grunnloven § 26 annet ledd. Departementet fremmer derfor også forslag om at Stortinget gir sitt samtykke til godkjenning av EØS-komiteens beslutning. EØS-komiteens beslutning og forordningen i norsk oversettelse følger som trykte vedlegg til proposisjonen.

2 Bakgrunnen for forslaget

Det europeiske miljømerket (også kalt Ecolabel eller Blomsten) er en frivillig merkeordning der næringsdrivende kan søke om å få benytte merket dersom kravene for de aktuelle produktene er oppfylt, for eksempel hagemøbler eller vaskemidler. Merket ble opprettet av EU-kommisjonen i 1992 ved rådsforordning (EF) nr. 880/92. Denne forordningen er senere erstattet av europaparlaments- og rådsforordning (EF) nr. 66/2010 og endret ved kommisjonsforordning (EU) nr. 782/2013.

Formålet med ordningen er at forbrukerne gjennom informasjon om hvordan produktene virker på miljøet, skal bli i stand til å treffe gode miljøvalg. Ordningen skal også stimulere til produksjon og markedsføring av de produktalternativene som har minst negativ innvirkning på miljøet.

De som søker om å få bruke merket, må dokumentere at de aktuelle produktene tilfredsstiller en rekke strenge helse- og miljøkrav. Kravene fastsettes i kriteriedokumenter for ulike produktgrupper.

Gjennom innlemmelse av rettsaktene om EU-miljømerket i EØS-avtalen og gjennomføring i norsk rett deltar Norge i merkeordningen. Stiftelsen Miljømerking forvalter EU-miljømerket i Norge på oppdrag fra Barne- og likestillingsdepartementet. Stiftelsen behandler søknader om lisens for bruk av merket. Per februar 2018 er det 11 lisenser, samt 5 søknader under behandling.

Produsenter i andre EU/EØS-stater som har registrert produkter i en annen EU/EØS-stat, kan selge produkter med EU-miljømerket i Norge.

3 Nærmere om innholdet i forordningen

Ved kommisjonsforordning (EU) 2017/1941 blir vedlegg II til forordning (EF) nr. 66/2010 endret. Vedlegg II gjelder utformingen av miljømerket. Tegninger og tekst viser alternative måter å bruke merket på, samt angivelse av lisensnummeret. Endringen innebærer at kommisjonen kan gi ytterligere instrukser om utforming og anvendelse av EU-miljømerket utover det som følger av vedlegg II. Instruksene skal gis i en særskilt veileder som skal forelegges Den europeiske unions miljømerkenemnd (EU Ecolabelling Board – EUEB). Endringen gjøres for å bidra til en mer enhetlig praksis, hindre villedende markedsføring og gi økt flesibilitet.

Kommisjonen har allerede utarbeidet en slik veileder, («Logo Guidelines»). Der gis det veiledning om utforming av EU-miljømerket, fargebruk, plassering på produktet og hvordan merket kan brukes i markedsføring. Veilederen inneholder mange praktiske eksempler og er tilgjengelig på kommisjonens hjemmesider.[1]

4 EØS-komiteens beslutning

Ved EØS-komiteens beslutning nr. 28/2018 av 9. februar 2018 ble vedlegg XX (Miljø) til EØS-avtalen endret.

Beslutningen inneholder en fortale og fire artikler. I fortalen vises det til EØS-avtalen, og særlig artikkel 98, som gjør det mulig å endre vedleggene i EØS-avtalen ved beslutning i EØS-komiteen.

Artikkel 1 nr. 1 fastsetter at vedlegg XX til EØS-avtalen blir endret ved at følgende blir lagt til nr. 2 a (europaparlaments- og rådsforordning (EF) nr. 66/2010): «32017 R 1941: Kommisjonsforordning (EU) 2017/1941 av 24. oktober 2017 (EUT L 275 av 25.10.2017, s. 9).»

Artikkel 2 fastsetter teksten til endringsforordningen på islandsk og norsk, som skal kunngjøres i EØS-tillegget til Den europeiske unions tidende, skal gis gyldighet.

Artikkel 3 fastsetter at beslutningen trer i kraft 10. februar 2018, forutsatt at alle meddelelser etter EØS-avtalens artikkel 103 nr. 1 er inngitt.

Artikkel 4 presiserer at beslutningen skal kunngjøres i EØS-avdelingen av og EØS-tillegget til Den europeiske unions tidende.

5 Departementets vurdering av forordningen

Formålet med å gi kommisjonen kompetanse til å gi ytterligere instrukser om utformingen og anvendelsen av EU-miljømerket er å oppnå en mer enhetlig praksis, hindre villedende markedsføring og gi økt fleksibilitet.

Ved at kommisjonen får kompetanse til å endre veilederen, kan endringer skje raskere. Dette kan være nødvendig for å unngå villedende bruk av merket og sikre at merket gir forbrukerne tilstrekkelig informasjon. Endringer i veilederen skal forelegges Den europeiske unions miljømerkenemnd, der blant annet Stiftelsen Miljømerking, EU/EØS-statene samt nærings- og forbrukerinteresser er representert. Gjennom denne prosedyren blir sentrale aktører informert og gis anledning til å komme med innspill til forslaget fra EU-kommisjonen.

6 Forholdet til norsk rett

Gjennomføring av forordningen i norsk rett krever lovendring. Miljømerkeforordningen er gjennomført i norsk rett ved at forbrukermerkeloven § 9 første ledd fastsetter at forordning (EF) nr. 66/2010 og kommisjonsforordning (EU) nr. 782/2013 om EU-miljømerket gjelder som lov med de tilpasninger som følger av vedlegg XX, protokoll 1 til avtalen og avtalen for øvrig. Forordning (EU) 2017/1941 må derfor gjennomføres i norsk rett ved at det tas inn i forbrukermerkeloven § 9 første ledd at også kommisjonsforordning (EU) 2017/1941 gjelder som norsk lov. Stortingets samtykke til godkjenning av EØS-komiteens beslutning er nødvendig etter Grunnloven § 26 annet ledd. Stortingets samtykke innebærer en plikt til å gjennomføre forordningen i norsk rett.

Lovforslaget har ikke vært på alminnelig høring, da dette anses åpenbart unødvendig, jf. utredningsinstruksen 3-3. Saken har vært behandlet i spesialutvalget for forbrukerspørsmål og Barne- og likestillingsdepartementet har innhentet synspunkter fra Stiftelsen Miljømerking, som administrer miljømerket i Norge.

7 Økonomiske og administrative konsekvenser

I og med at merkeordningen er frivillig, antas ikke endringen å ha større økonomiske eller administrative konsekvenser.

Det forventes ikke at endringen fører til flere søknader om å få EU-miljømerket eller en mer omfattende behandling av søknadene. Endringen antas derfor ikke å medføre økte økonomiske eller administrative konsekvenser verken for Stiftelsen Miljømerking eller Barne- og likestillingsdepartementet.

Endringen kan få visse økonomiske konsekvenser for næringsdrivende i de tilfeller næringsdrivende må endre utformingen på EU-merket på sine produkter som følge av at EU-kommisjonen endrer veilederen. Stiftelsen Miljømerking har opplyst at de utviser fleksibilitet slik at næringsdrivende kan selge allerede produserte varer i en overgangsperiode. Ventelig vil det samme gjelde i forhold til allerede produsert emballasje. Gjennom deltagelse i Den europeiske unions miljømerkenemnd vil næringslivet bli kjent med forslag til endringer i veilederen og kan komme med innspill.

8 Merknader

Til endringene i § 9 første ledd

Endringen i første ledd gjennomfører kommisjonsforordning (EU) 2017/1941. Denne forordningen endrer vedlegg II til europaparlaments- og rådsforordning (EF) 66/2010 (miljømerkeforordningen). Vedlegg II omhandler utforming av EU-miljømerket.

9 Konklusjon og tilrådning

Barne- og likestillingsdepartementet tilrår at EØS-komiteens beslutning nr. 28/2018 av 9. februar 2018 om innlemmelse i EØS-avtalen av forordning (EU) 2017/1941 av 24. oktober 2017 om endring av vedlegg II til europaparlaments- og rådsforordning (EF) nr. 66/2010 om EU-miljømerket, godkjennes. Utenriksdepartementet slutter seg til dette.

Tilråding

Barne- og likestillingsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i forbrukermerkeloven og samtykke til godkjenning av EØS-komiteens beslutning nr. 28/2018 av 9. februar 2018 om innlemmelse i EØS-avtalen av forordning (EU) 2017/1941 om EU-miljømerket.

Vi HARALD, Norges Konge,

stadfester:

Stortinget blir bedt om å gjøre vedtak til lov om endringer i forbrukermerkeloven og samtykke til godkjenning av EØS-komiteens beslutning nr. 28/2018 av 9. februar 2018 om innlemmelse i EØS-avtalen av forordning (EU) 2017/1941 om EU-miljømerket, i samsvar med et vedlagt forslag.

A Forslag
til lov om endringer i forbrukermerkeloven

I

I lov 18. desember 1981 nr. 90 om merking av forbruksvarer mv. skal § 9 første ledd lyde:

EØS-avtalen vedlegg XX nr. 2 a (forordning (EF) nr. 66/2010, kommisjonsforordning (EU) nr. 782/2013 og kommisjonsforordning (EU) nr. 1941/2017 om EU-miljømerket gjelder som lov med de tilpasninger som følger av vedlegg XX, protokoll 1 til avtalen og avtalen for øvrig.

II

Loven gjelder fra den tid Kongen bestemmer.

B Forslag
til vedtak om samtykke til godkjenning av EØS-komiteens beslutning nr. 28/2018 av 9. februar 2018 om innlemmelse i EØS-avtalen av forordning (EU) 2017/1941 om EU-miljømerket

I

Stortinget samtykker til godkjenning av EØS-komiteens beslutning nr. 28/2018 av 9. februar 2018 om innlemmelse i EØS-avtalen av forordning (EU) 2017/1941 om EU-miljømerket.

Vedlegg 1
EØS-komiteens beslutning nr. 28/2018 av 9. februar 2018 om endring av EØS-avtalens vedlegg XX (Miljø)

EØS-KOMITEEN HAR –

under henvisning til avtalen om Det europeiske økonomiske samarbeidsområde, heretter kalt EØS-avtalen, særlig artikkel 98,

og ut fra følgende betraktninger:

1) Kommisjonsforordning (EU) 2017/1941 av 24. oktober 2017 om endring av vedlegg II til europaparlaments- og rådsforordning (EF) nr. 66/2010 om EU-miljømerket[2] skal innlemmes i EØS-avtalen.

2) EØS-avtalens vedlegg XX bør derfor endres –

TRUFFET DENNE BESLUTNING:

Artikkel 1

I EØS-avtalens vedlegg XX nr. 2a (europaparlaments- og rådsforordning (EF) nr. 66/2010) skal nytt strekpunkt lyde:

«– 32017 R 1941: Kommisjonsforordning (EU) 2017/1941 av 24. oktober 2017 (EUT L 275 av 25.10.2017, s. 9).»

Artikkel 2

Teksten til forordning (EU) 2017/1941 på islandsk og norsk, som skal kunngjøres i EØS-tillegget til Den europeiske unions tidende, skal gis gyldighet.

Artikkel 3

Denne beslutning trer i kraft 10. februar 2018, forutsatt at alle meddelelser etter EØS-avtalens artikkel 103 nr. 1 er inngitt[3] .

Artikkel 4

Denne beslutning skal kunngjøres i EØS-avdelingen av og EØS-tillegget til Den europeiske unions tidende.

Utferdiget i Brussel 9. februar 2018.

For EØS-komiteen

Claude Maerten

Formann

Vedlegg 2
Kommisjonsforordning (EU) 2017/1941 av 24. oktober 2017 om endring av vedlegg II til europaparlaments- og rådsforordning (EF) nr. 66/2010 om EU-miljømerket

EUROPAKOMMISJONEN HAR —

under henvisning til traktaten om Den europeiske unions virkemåte,

under henvisning til europaparlaments- og rådsforordning (EF) nr. 66/2010 av 25. november 2009 om EU-miljømerket[4] , særlig artikkel 15, og

ut fra følgende betraktninger:

1) I forordning (EF) nr. 66/2010 er det fastsatt generelle retningslinjer for EU-miljømerkets utforming. Nærmere retningslinjer skal gis i et separat dokument etter samråd med vedkommende organer i medlemsstatene og Komiteen for miljømerking i Den europeiske union.

2) Tiltakene fastsatt i denne forordning er i samsvar med uttalelse fra komiteen nedsatt ved artikkel 16 i forordning (EF) nr. 66/2010 —

VEDTATT DENNE FORORDNING:

Artikkel 1

Vedlegg II til forordning (EF) nr. 66/2010 erstattes med teksten i vedlegget til denne forordning.

Artikkel 2

Denne forordning trer i kraft den 20. dagen etter at den er kunngjort i Den europeiske unions tidende.

Denne forordning er bindende i alle deler og kommer direkte til anvendelse i alle medlemsstater.

Utferdiget i Brussel 24. oktober 2017.

For Kommisjonen

Jean-Claude Juncker

President

VEDLEGG

«VEDLEGG II

Utforminga til EU-miljømerket

EU-miljømerket skal ha følgjande utforming:

Merke:

Valfritt merke med tekstfelt (opplysningar om at marknadsdeltakaren kan nytte dette tekstfeltet, saman med den teksten som vert nytta, skal gjevast i dei relevante produktgruppekriteria):

Registreringsnummeret til EU-miljømerket skal òg førast opp på produktet. Dette skal ha følgjande utforming:

xxxx viser til registreringsstaten, yyy viser til produktgruppa og zzzzz viser til nummeret som er tildelt av det rette organet.

Europakommisjonen vil gje ytterlegare instruksar om utforminga og bruken av logoen til EU-miljømerket i ei særskilt rettleiing etter å ha rådført seg med EUEB.»

Fotnoter

1)

Se http://ec.europa.eu/environment/ecolabel/documents/logo_guidelines.pdf

2)

EUT L 275 av 25.10.2017, s. 9.

3)

Forfatningsrettslige krav angitt.

4)

EUT L 27 av 30.1.2010, s. 1.